In nomine sancte et individue Trinitatis. Ego Wilencus, Lingonensis episcopus, quoniam que a mortalibus agunt temporum diuturnitate aboleri solent, iccirco litteris nostris commendamus et sigilli nostri auctoritate confirmamus quicquid predecessores nostri vel alii fideles, nostris et predecessoribus temporibus ecclesie Longivadi donaverunt. Ex quibus pauca propriis nominibus exprimere curavimus. Predecessor itaque noster, Robertus episcopus, quicquid proprietatis in loco habebat Longivadi et quicquid alii homines ibi habebant ipsorum concessione fratribus ibi Deo servientibus libere possidendum concessit et confirmavit. Iterus, miles, eisdem fratribus quicquid necesse fuerit in terra illa quam ibi de casamento Cacenniaci tenebat in pratis, in aquis, in nemoribus, in campis, quicquid edificaverint, laboraverint et coluerint, libere possidendum concessit. Hoc laudavit uxor ejus Adelina et Nevolus filius ejus. Testes: Narjodus, Vido filius Bricii et Herbertus, filius Gisleberti. Item, dominus Gaufridus de Calvomonte, et uxor ejus, dederunt eisdem fratribus prata quam fratres de eo ad censum tenebant, et quicquid coluerint vel aplanaverint, et quicquid necesse eis fuerit in finagio Albepetre in agris, in nemoribus, in pratis, in aquis, in eternum habendum concesserunt, et insuper quicumque aliquid de eis tenerint, pactum quod supradicte ecclesie facerent concesserunt. Testes: Albericus, sacerdos de Dalmanda, et Jocelinus, et Josbertus et Theobaldus maior. Item dominus Aymo, filius Ebraldi vicecomitis, laudante uxore sua Hulduarde, et filio suo Gaufrido et filia Lancenna, donavit sancte Marie et fratribus Longivadi et posteris eorum quicquid coluerint et aplanaverint in finagio Albepetre, et omnia necessaria in aquis, in pratis, in nemoribus, in campis, in edificiis. Testes: Constancius et Ricardus ejus villici et Josbertus sacerdos. Item Raynaldus, filius domni Hildierii, et Hugo Symeons, et frater ejus Raynaldus, et Hugo de Camerico dederunt fratribus Longivadi et posteris eorum terram Sancti Amatoris, et quicquid apud Longonvadum reclamabant. Testes: Lambertus, Lingonensis electus, et Vido de Vangionis rivo et Josbertus Ruffus. Item, Frierius, miles, de Castellione, assensu uxoris sue Galiane et fratris sui Odonis, concessit Deo et fratribus Longivadi et eorum successoribus in presentia nostra, quicquid coluerint et aplanaverint et edificaverint in finagio Albepetre in silvis, in planis, in pratis, in aquis quicquid necesse eis fuerit. Testes: Ayrardus, archidiaconus Lingonensis; Clemens, episcopi capellanus; Temannus decanus; Jeremias miles. Item, dominus Raynerius de Rupe, pro animabus fratrum suorum Gauteri et Nivardi, dedit Deo et sancte Marie Longivadi et fratribus, ibidem Deo servientibus, totum allodium quod ipse et fratres sui hereditario jure apud Albampetram possidebant in campis, in nemoribus, in pratis et aquis, omnes etiam consuetudinarios redditus quos de villa et appenditiis ejus et absque omni retentione, quicquid apud Albampetram habebant. Testes: Bernardus, abbas Clarevallis per cujus manum hoc donum factum est, et Girardus frater ejus, et Rainerius de Castellione, et dominus Matheus. Item, Rainerius de Castellione, laude et assensu filiorum suorum: Guilermi, Symonis et Aganonis, et Raynerii de Marasco, nepotis et successoris sui, dedit Deo et sancte Marie Longivadi et fratribus ejusdem loci et successoribus eorum, quicquid coluerint et aplanaverint et edificaverint, et quicquid eis necesse fuerit in campis, in aquis et in pratis, et in silvis in toto finagio Albepetre, ita libere quod nullos ei vel successoribus ejus redditus consuetudinarios solvant. Testes: Raynaldus, prelatus domus Dei Castellionis, et Henricus prepositus Arci, et Brictius frater ejus. Item Evrardus, filius Galterii de Aqua, et Hugo frater ejus, dederunt Deo et fratribus Longivadi et successoribus eorum, quicquid habebant apud Albampetram et in finagio ejusdem ville. Testes: Guido, sacerdos Albepetre, et Girardus de Barro super Albam, et Rivaldus monachus. Item Evrardus, Vido et Symon de Fonteciaco et Milo de Buxo, sororius eorum, dederunt per manum nostram Deo et fratribu Longivadi, quicquid coluerint et applanaverint et edificaverint, et quicquid eis necesse fuerit in finagio Albepetre. Testes: Airardus decanus et Ansericus, frater ejus, et Girardus de Roveio. Item, Hugo vicecomes Firmitatis laude uxoris sue Huldeberge et avi sui Evrardi, dedit Deo et fratribus Longivadi et successoribus eorum quicquid coluerint et applanaverint et edificaverint, et quicquid necesse eis fuerit in toto finagio Albepetre, et usuagium assentiarum in finagio et nemoribus Lingnerolis. Testes: Jocelinus sacerdos et Vido Malus Pilus et Aymericus villicus. Item Hugo, vicecomes Firmitatis, concedentibus Huldeberga uxore sua et filiis Ellebaudo et Rerico, dedit Deo et fratribus Longivadi et successoribus eorum, terram quam in sua proprietate apud Lusinam habebat, et quicquid ibi vel etiam in fine Latriceii prefati fratres de terris quas homines ejus habent, vel de eo tenent quoquo modo ab eis acquirere poterint, libere concessit et pratum quod Borellum vocatur. Testes: Seguinus miles et Aymericus. Item Garinus, concedentibus fratribus suis Aimo, Raynerio, Gaufrido, et uxore sua Emelina, dedit sancte Marie Longivadi quicquid apud Lusinam habebat. Testes: Hugo vicecomes, Hugo de Brecons. Ego Wilencus Lingonensis episcopus, omnes eas quicumque supradictas donationes infringere vel annullare presumpserint, donec resipiscant anathematis sententia ferio; cunctis autem eidem loco sua jura servantibus sit pax domini nostri Jesu Christi. Amen.